VODNJAK ─ VIR ŽIVLJENJA

Pred mnogimi leti sta bili dve vasi. Prva vas je imela lepe hiše, okolica je bila zelo urejena. Tam so živeli sami premožni ljudje. Druga vas pa je bila vas revežev. Hiše so bile lesene, revščina se je videla že na daleč.

V vasi bogatašev so imeli elektriko in vodovod. Z ničimer niso varčevali. Luči so gorele po cel dan. Voda jim je bila samoumevna. Ko so se umivali, prali posodo, je voda tekla. Nikoli niso zapirali pip. Druga vas, vas revežev, pa ni imela ničesar. Zvečer so jim gorele sveče, vodo so si nosili iz starega vaškega vodnjaka. Z njo so ravnali, kot da je čisto zlato. Vsak teden so se vsi zbrali pri starem vodnjaku, ga očistili in uredili. Tako so imeli vedno čisto vodo. Nekoč pa se je v vasi bogatašev zamašil vodovod. Ostali so brez vode. Razmišljali so, kaj naj storijo. Odločili so se, da gredo v vas revežev po vodo. Vedno so se jim izogibali rekoč, da so umazanci. Sedaj, ko so jih potrebovali, pa so svoj ponos potlačili. Seveda so jim revni dali vodo. Vendar z navodili, naj pazijo na vsako kapljico. Sprva so se jim smejali. Vodo so imeli za samoumevno. Kasneje pa, ko je vode začelo primanjkovati tudi v starem vodnjaku, so začeli ravnati z njo zelo previdno. Niso je več polivali in zlivali stran. Še več. Ljudi iz sosednje vasi so prosili za pomoč pri izdelavi vodnjaka. Tako so tudi oni končno imeli vodnjak na sredi vasi. Ne ravno za vsakdanjo rabo, vendar za primere, če zopet odpove vodovod.

Vsi so spoznali, da voda ni samoumevna. Še več. Spoznali so, da je voda vir življenja. Naučili so se pravilno ravnati z njo. Zato tudi mi pazimo na vodo. Vsaka še tako majhna kapljica je pomembna za nas ljudi, živali in rastline.

 Tia Buščaj

 6. a